અમદાવાદ: બલોલના પાટીદાર યુવાનના કસ્ટોડિયલ ડેથને પગલે તેના પિતા સહિતના પરિવારજનો મહેસાણા સિવિલ હોસ્પિટલમાં પીએમ રૂમની બહાર આજે સાતમા દિવસે જવાબદારો સામે કાર્યવાહી કરવાની માગ સાથે બેઠા છે ત્યારે આજે પણ મહેસાણામાં ભારેલા અગ્નિ જેવી પરિસ્થિતિ પ્રવર્તી રહી છે. આજે મૃતકનો બીજો પીએમ રિપોર્ટ મળવાનો હોઇ પાટીદારોનાં ટોળે ટોળાં સિવિલ હોસ્પિટલના કેમ્પસમાં સવારથી ઊમટી રહ્યાં છે. એસપીજી, પાસ અને કોંગ્રેસના અગ્રણીઓ અન કાર્યકરો પણ આ ઘટના સાથે જોડાતાં મહેસાણાનું રાજકીય વાતાવરણ તંગ બન્યું છે. કેતન પટેલને ન્યાય અપાવવા અને તેનાં મોતની પાછળના જવાબદારો સામે ફરિયાદ નોંધીને ધરપકડ સુધીની કાર્યવાહી કરવા માટે ઉપવાસ પર ઊતરેલા પાટીદારોની સરકાર અને તંત્રની સામે નવી લડાઇ શરૂ થઇ છે.